## Rješenje Ustavnog suda Republike Hrvatske broj U-VII-162. od 5

### NN 26/1997 (5.3.1997.), Rješenje Ustavnog suda Republike Hrvatske broj U-VII-162. od 5

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, mr. Hrvoje Momčinović, Ivan Marijan Severinac i
Mladen Žuvela, odlučujući o žalbi Srpske narodne stranke, na sjednici održanoj
5. ožujka 1997. godine, donio je ovo

## **RJEŠENJE**

1. Usvaja se žalba Srpske narodne stranke izjavljena protiv Odluke Izbornog
povjerenstva Republike Hrvatske, klasa: 013-01/97-01/02, urbroj: 599-97-99
od 28. veljače 1997. godine, kojom je odbijena zamolba stranke za ispravak
Županijske liste kandidata te stranke.

2. Predmet se vraća na ponovni postupak Izbornom povjerenstvu Republike
Hrvatske.

3. Ovo će se rješenje objaviti u "Narodnim novinama".

Obrazloženje

Srpska narodna stranka podnijela je Izbornom povjerenstvu I. Zagrebačke
županije pravovremeni prijedlog Županijske liste kandidata za izbor zastupnika
u Županijski dom Sabora Republike Hrvatske.

Dana 28. veljače 1997. godine - tj. nakon isteka roka za podnošenje
kandidatskih lista, a prije isteka roka za objavu zbirne liste svih predloženih
kandidatskih lista - Srpska narodna stranka podnijela je zamolbu Izbornom
povjerenstvu Republike Hrvatske u kojoj tvrdi da je počinjena pogreška
time što je lista kandidata naslovljena na I. Zagrebačku županiju umjesto
na XXI. Izbornu jedinicu - Grad Zagreb te moli da se predložena lista stavi
na ovu izbornu jedinicu.

Izborno povjerenstvo Republike Hrvatske je odgovorilo 28. veljače 1997.
godine da se nakon proteka rokova za podnošenje prijedloga kandidatskih
lista više ne mogu liste ispravljati niti se rečena lista može staviti
na zbirnu listu Izborne jedinice - Grad Zagreb. Iako je ovo stajalište
Izbornog povjerenstva Republike Hrvatske sastavljeno u obliku dopisa, njime
se odbija zamolba SNS pa se ima smatrati odlukom Izbornog povjerenstva.

Protiv ove odluke SNS podnijela je, prema članku 57. stavku 1. Zakona
o izborima zastupnika u Sabor Republike Hrvatske ("Narodne novine", br.
30/93 - pročišćeni tekst, 11/94, 68/95 i 108/96 - dalje: Izborni zakon),
žalbu Ustavnom sudu Republike Hrvatske.

Žalba je osnovana.

Zahtjev za ispravak prijedloga kandidatske liste može se valjano podnijeti
samo onom izbornom povjerenstvu kome je prijedlog liste podnesen. U ovom
slučaju SNS trebala se svojom zamolbom obratiti Izbornom povjerenstvu I.
Zagrebačke županije, ali i Izbornom povjerenstvu Grada Zagreba jer se prijedlog
kandidatske liste trebao odnositi na tu izbornu jedinicu.

Kako se SNS zamolbom obratila Izbornom povjerenstvu Republike Hrvatske,
dakle nenadležnom tijelu, ovo povjerenstvo trebalo je zamolbu uputiti Izbornom
povjerenstvu I. Zagrebačke županije ili je trebalo stranku uputiti na rečeno
izborno povjerenstvo.

Donoseći naznačenu odluku, povrijeđena su ne samo procesna pravila o
nadležnosti izbornih povjerenstava, nego je stranci uskraćeno i pravno
sredstvo prigovora protiv odluke nadležnog županijskog izbornog povjerenstva
(članak 55. stavak 1. Izbornog zakona).

Iz navedenih razloga, Ustavni sud Republike Hrvatske riješio je kao
u izreci.

Odluka o objavi temelji se na odredbi stavka 1. članka 20. Ustavnog
zakona o Ustavnom sudu Republike Hrvatske ("Narodne novine", br. 13/91).

Broj: U-VII-162/1997
Zagreb, 5. ožujka 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 26/1997-335